Il-Kummissjoni Ewropea tinsab ottimista li matul din is-sena l-ekonomija Maltija se terġa’ tikber b’rata ta’ madwar tnejn fil-mija kif kibret fl-2013 u fl-istess waqt tilħaq il-mira li tnaqqas l-iżbilanċ fil-finanzi pubbliċi għal taħt it-tlieta fil-mija tal-ġid li tipproduċi l-ekonomija Maltija. Fit-tbassir ekonomiku għax-Xitwa, il-Kummissjoni Ewropea mhux biss tat ħarsa lejn l-andament tal-ekonomija Maltija, iżda qalet li b’mod ġenerali l-ekonomija Ewropa qed tirkupra tajjeb tant li l-ekonomija mistennija tikber b’rata ikbar milli mistenni. Il-Kummissjoni Ewropea żiedet tgħid li l-Prodott Gross Domestiku ta’ pajjiżna kien b’saħħtu ħafna fl-ewwel tliet kwarti tas-sena li għaddiet. Fir-rapport tagħha l-Kummissjoni qalet li t-tkabbir reali huwa stamt li żdied bi 2% fl-2013. Fl-istess waqt ingħad li din is-sena u s-sena d-dieħla għandu jkun hemm tkabbir medju ta’ 2.1% u fl-istess waqt jibqgħu jiżdiedu l-persuni fuq is-suq tax-xogħol.  Jingħad li s-suq tax-xogħol huwa b’saħħtu biex jassorbi din ix-xejra waqt li r-rata ta’ persuni bla xogħol tibda nieżla bil-mopd. Fi tweet il-Prim Ministru Joseph Muscat laqa’ l-previżjonjiet u f’messaġġ dirett lill-Kap tal-Oppożiżżjoni Simon Busuttil huwa qal li l-Kummissjoni Ewropea qed tbassar li l-ekonomija Maltija se titjib waqt li d-defiċit jistabbilizza taħt it-3%.